Μικρής παρεμβατικότητας (MIS) προσπέλαση και υλικά (short stem) στην ολική αντικατάσταση της άρθρωσης του ισχίου
Authors: Τόττας Στυλιανός 
Published: July 2024

Η ολική αντικατάσταση (ολική αρθροπλαστική) της άρθρωσης του ισχίου αποτελεί την τελική θεραπεία της οστεοαρθρίτιδας του ισχίου. Αποτελεί μία από τις πιο επιτυχημένες επεμβάσεις στην ορθοπαιδική, με πολύ ικανοποιητικά μακροπρόθεσμα αποτελέσματα. Τα τελευταία χρόνια οι ορθοπαιδικοί χειρουργοί έχουν στρέψει το ενδιαφέρον τους στην εφαρμογή και μελέτη των επεμβάσεων ελάχιστης παρεμβατικότητας (minimally invasive surgery - MIS), είτε πρόκειται για μικρής παρεμβατικότητας προσπελάσεις (minimal invasive approaches), είτε για τοποθέτηση μηριαίων στελεχών μικρού μήκους (short stems). Σκοπός της διατριβής ήταν η διενέργεια κλινικής έρευνας ώστε να υπογραμμιστεί η αποτελεσματικότητα του νέου βραχύ μηριαίου στειλεού MINIMA short stem και της MIS SuperPATH προσπέλασης στην πρωτογενή ΟΑΙ. Η διατριβή ολοκληρώθηκε με τη δημοσίευση τριών (3) μελετών. Σκοπός της πρώτης μελέτης ήταν η παρουσίαση των βραχυπρόθεσμων κλινικών, ακτινολογικών και λειτουργικών αποτελεσμάτων του βραχέος, μεταφυσιακού μηριαίου στειλεού στην ολική αρθροπλαστική του ισχίου MINIMA® short stem (Lima Corporate, Udine, Italy). Ο βασικός περιορισμός της μελέτης μας είναι το γεγονός πως συμπεριλάβαμε μικρό αριθμό ασθενών και με μικρό μετεγχειρητικό μέσο χρόνο παρακολούθησης. Παρόλα αυτά, καταγράψαμε εξαιρετικά κλινικά και ακτινολογικά αποτελέσματα χωρίς σοβαρές επιπλοκές για όλους τους ασθενείς. Επίσης πρέπει να αναφερθεί πως ο μετεγχειρητικός έλεγχος για το 56,9% των ασθενών μας ήταν άνω των 3 ετών. Κρίνεται σκόπιμη η διενέργεια μελετών με μεγάλο αριθμό ασθενών και μεγαλύτερο μετεγχειρητικό έλεγχο ώστε να καταγραφεί και να πιστοποιηθεί επαρκώς η ασφάλεια και η αποτελεσματικότητα του συγκεκριμένου βραχέος στειλεού στην Ολική Αρθροπλαστική του Ισχίου. Σκοπός της δεύτερης μελέτης ήταν η σύγκριση της ελάχιστης επεμβατικότητας SuperPATH προσπέλασης με την κλασική πλάγια – τροποποιημένη Hardinge προσπέλαση σε ασθενείς που υποβλήθηκαν σε πρωτογενή ολική αρθροπλαστική του ισχίου, στη βάση κλινικών, λειτουργικών και ακτινολογικών δεδομένων καθώς και δεικτών φλεγμονής στον ορό του αίματος. Η SuperPATH προσπέλαση συσχετίστηκε με μικρότερη χειρουργική τομή, μεγαλύτερο χειρουργικό χρόνο, μεγαλύτερη κλίση του κοτυλιαίου προθέματος στον κάθετο άξονα, χαμηλότερα επίπεδα πόνου μετεγχειρητικά, μειωμένα επίπεδα βλάβης των μαλακών μορίων όπως εκφράστηκαν από δείκτες φλεγμονής του αίματος και ως ένα βαθμό με καλύτερα λειτουργικά αποτελέσματα σε ορισμένες κατηγορίες 6 μήνες μετά την επέμβαση. Τα πλεονεκτήματα που προέκυψαν ενδεχομένως να απεικονίζουν την υπεροχή της SuperPATH προσπέλασης βραχυπρόθεσμα. Μελλοντικά, καλά σχεδιασμένες συγκριτικές τυχαιοποιημένες μελέτες χρειάζεται να διενεργηθούν, ώστε να τεκμηριωθούν επαρκώς τα πλεονεκτήματα αυτής της MIS προσπέλασης. Η τρίτη μελέτη είχε ως σκοπό να συγκρίνει τον μηριαίο στειλεό MINIMA® short stem (Lima Corporate, Udine, Italy) που πρόκειται για έναν νέο, βραχύ, τετράπλευρης κωνικότητας, μεταφυσιακό μηριαίο στειλεό με τον μηριαίο στειλεό κανονικού μεγέθους Profemur® TL stem στην Ολική Αρθροπλαστική του Ισχίου. Οι δύο ομάδες ασθενών συγκρίθηκαν στη βάση διάφορων περιεγχειρητικών δεδομένων περιλαμβάνοντας κλινικά, λειτουργικά και ακτινολογικά ευρήματα. Επιπλέον, καταγράψαμε τρεις κοινούς δείκτες φλεγμονής του ορού του αίματος ώστε να διευκρινιστεί 1) εάν υπάρχουν διαφορές στην οστική βλάβη μεταξύ των δύο μηριαίων στειλεών και 2) εάν το γεγονός αυτό είχε κάποια πιθανή αλληλεπίδραση με τα λειτουργικά και άλλα μετεγχειρητικά αποτελέσματα. Αμφότεροι οι μηριαίοι στειλεοί συσχετίστηκαν με εξαιρετικά μετεγχειρητικά αποτελέσματα. Βεβαίως, ένα εύρημα που μας κίνησε το ενδιαφέρον ήταν τα υψηλότερα επίπεδα των δεικτών του ορού του αίματος στην ομάδα TL. Τα ευρήματα της μελέτης μας υπογράμμισαν την αποτελεσματικότητα του νέου βραχέος στειλεού MINIMA στην πρωτογενή ΟΑΙ, με συγκρίσιμα και σε κάποιες περιπτώσεις σχετικά καλύτερα βραχυπρόθεσμα αποτελέσματα συγκριτικά με το συμβατικό στειλεό TL. Τα μακροπρόθεσμα αποτελέσματα χρήζουν μελλοντικής καταγραφής. Τέλος, χρειάζεται να διενεργηθούν καλά τυχαιοποιημένες μελέτες στο μέλλον ώστε να τεκμηριωθεί περαιτέρω η αποτελεσματικότητα του συγκεκριμένου στειλεού μικρού μήκους.